P. Hrušovský, predseda NR SR: (2004-03-04):
K. Ondriaš, poslanec: Vážený pán predseda Národnej rady Slovenskej republiky, dámy a páni, podľa § 129 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov interpelujem ministra zahraničných vecí pána Kukana. V súčasnosti v dôsledku neprijatia Európskej konvencie na ochranu stavovcov používaných na pokusné a iné vedecké účely č. 123 nie je možné na Slovensku schváliť použitie zvierat na účely vzdelávania alebo školenia. To znamená, že na praktických cvičeniach na stredných a vysokých školách medicínskeho, veterinárneho, farmakologického, zootechnického alebo prírodovedeckého zamerania v súčasnosti nie je možné používať zvieratá. Týmto sa znižuje kvalita výchovného procesu a získaného vzdelania. Európska konvencia na ochranu stavovcov používaných na pokusné a iné vedecké účely platí vo všetkých štátoch Európskej únie, zatiaľ neplatí na Slovensku. Z prístupových štátov konvencia bola ratifikovaná Českou republikou a ďalšie prístupové štáty majú prístupový proces ku konvencii rozpracovaný v rôznom štádiu. Problém vysvetlím podrobnejšie. Slovenská republika sa v Zmluve o pristúpení k Európskym spoločenstvám zaviazala transponovať legislatívu Európskych spoločenstiev do nášho právneho systému. Súčasťou toho je aj smernica Rady 86/609/EHS z 24. novembra 1986. Legislatíva sa transponovala vrátane uvedenej smernice, ktorá upravuje možnosť vykonávania pokusov na zvieratách len v rozsahu ustanovení článku 3. Táto smernica a predpis u nás prijatý transpozíciou tejto smernice, je to nariadenie vlády 289/2003 z 9. 7. 2003, neumožňuje používať zvieratá na účely vzdelávania a školenia. Používať zvieratá na účely vzdelávania a školenia umožňuje Európska konvencia č. 123 na ochranu zvierat používaných na pokusné a iné vedecké účely prijatá Radou Európy v Štrasburgu 18. 3. 1986. Slovenská republika doposiaľ nepristúpila ku žiadnej z piatich európskych konvencií na ochranu zvierat prijatých Radou Európy. Pretože Slovenská republika nie je zmluvnou stranou konvencie, celý proces prístupu k európskym konvenciám sa predlžuje. Vážený pán minister, žiadam vás o informáciu, v akom stave sú rokovania Slovenskej republiky o pristúpení k európskym konvenciám na ochranu zvierat, partikulárne ku konvencii č. 123. Žiadam vás, aby ste v záujme skvalitnenia vzdelávania na našich školách možnosť používať zvieratá na pokusné a iné vedecké účely zabezpečili, aby Slovensko pristúpilo k európskym konvenciám na ochranu zvierat čo najskoršie. Tým by sme mohli v rámci verejného záujmu na stredných a vysokých školách používať zvieratá na pokusné a iné vedecké účely, tak ako je to vo všetkých štátoch Európskej únie. Ďakujem za pozornosť. Mám ďalšiu interpeláciu, na ministra vnútra. Podľa § 129 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov interpelujem ministra vnútra pána Vladimíra Palka. Podľa správy, ktorú vypracúva Ústav slovenskej aj svetovej ekonomiky SAV, hrubý domáci produkt Slovenska v roku 2002 v stálych cenách bol o 15,4 % vyšší ako v roku 1989, ale index reálnej mzdy v roku 2002 bol o 10,1 % nižší ako v roku 1989. Vypočítal som, že na to, aby reálne mzdy boli v súlade so zvýšeným hrubým domácim produktom, je potrebné pridať na mzdy viac ako 54 mld. korún ročne. Pán minister, interpelujem vás, aby ste vyšetrili, ako je možné, že z reálneho hrubého domáceho produktu sa stráca ročne viac ako 54 mld. korún, ktoré by mali ísť na zvyšovanie miezd, a kto je za to zodpovedný. Za odpoveď vopred ďakujem. Mám tretiu a poslednú interpeláciu, na ministra vnútra. Podľa správy, ktorú vypracoval Ústav slovenskej a svetovej ekonomiky Slovenskej akadémie vied, hrubý domáci produkt Slovenska v roku 2002 v stálych cenách bol o 15,4 % vyšší ako v roku 1989. V Štatistickej ročenke v Slovenskej republike som zistil, že reálne dôchodky v roku 2002 boli o 27 % nižšie ako v roku 1989. Vypočítal som, že na to, aby reálne dôchodky boli v súlade so zvýšeným reálnym hrubým domácim produktom, je potrebné pridať na dôchodky viac ako 19 mld. korún ročne. Pán minister, interpelujem vás, aby ste vyšetrili, ako je možné, že z hrubého domáceho produktu sa stráca ročne viac ako 19 mld. korún, ktoré by mali ísť na zvyšovanie dôchodkov, a kto je za to zodpovedný. Za odpoveď vopred ďakujem.